b"\n_START_ARTICLE_\nHyde Park (London)\n_START_SECTION_\nGeografi\n_START_PARAGRAPH_\nHyde Park er den st\xc3\xb8rste av de kongelige parkene i London. Den er grenset i nord av Bayswater Road, i \xc3\xb8st av Park Lane, og i s\xc3\xb8r av Knightsbridge. Lengre nord er Paddington, lengre \xc3\xb8st er Mayfair og lengre s\xc3\xb8r er Belgravia. I s\xc3\xb8r\xc3\xb8st, utenfor parken, er Hyde Park Corner, og bortenfor denne er Green Park, St. James' Park og Buckingham Palace Gardens. Parken har v\xc3\xa6rt listet som kategori I (Grade I) i Registeret for Historiske parker og hager siden 1987, administrert av Historic England._NEWLINE_I vest g\xc3\xa5r Hyde Park sammen med Kensington Gardens. Delelinjen g\xc3\xa5r omtrentlig mellom Alexandra Gate til Victoria Gate via West Carriage Drive og Serpentine-broen. Innsj\xc3\xb8en Serpentine er s\xc3\xb8r for parkens omr\xc3\xa5de. Kensington Gardens har v\xc3\xa6rt adskilt fra Hyde Park siden 1728 da dronning Caroline delte dem. Hyde Park dekker 142 hektar (350 acre), og Kensington Gardens dekker 111 hektar (275 acre), noe som gir et totalt areal p\xc3\xa5 253 hektar (625 acre). I l\xc3\xb8pet av dagen g\xc3\xa5r de to parkene s\xc3\xb8ml\xc3\xb8st i hverandre, men Kensington Gardens stenger ved skumringen, og Hyde Park forblir \xc3\xa5pent gjennom hele \xc3\xa5ret fra kl. 5 formiddagen og fram til midnatt.\n_START_SECTION_\nTidlig historie\n_START_PARAGRAPH_\nParkens navn kommer fra Hyde herreg\xc3\xa5rd (Manor of Hyde), som var den nord\xc3\xb8stlige underavdelingen av herreg\xc3\xa5rden Eia (de to andre underavdelingene var Ebury og Neyte), som n\xc3\xa5 er en del av sentrale London. Det er listet under dette navnet i Domesday Book. Det er antatt at navnet er av angelsaksisk opprinnelse, og henviste til en enhet for m\xc3\xa5lenhet av land, hide, det landomr\xc3\xa5de som var n\xc3\xb8dvendig for at en familie og de som var avhengige av den kunne leve av dette landomr\xc3\xa5det. Gjennom middelalderen var Hyde Park en eiendom under Westminster Abbey, og skogene i herreg\xc3\xa5rden ble benyttet b\xc3\xa5de som ressurs for brensel og for ly ved jakt."